Filmanmeldelse:Damer med baller! 

Frisk, frekk og fornøyelig humørbombe med sterk Girl Power. 

Deler av denne filmen er hysterisk morsom, og da svelger man unna enkelte stillestående partier, og det faktum at det hele varer i to timer. 
Det herjes og raljeres med det som finnes av spionthrillere, selvironien er aldri langt unna, og kreativiteten påtagelig. 

Regissør Paul Feig («Bridesmaids» og «The Heat») har også i denne filmen tatt med seg den frodige skuespiller Melissa McCarthy, som håndterer rollen som CIA-agent med humor, humør og sterk handlekraft. 
Hennes format som komedie-spiller går langt utover det fysiske. 
Slagferdigheten består av nevekamp og verbale skyts. 

Med på laget er damer med lange lekre bein, bein i nesa og smarte tanker i hodet; Rose Byrne som skarp, men noe sutrende datter av en nyss drept kjeltring og Miranda Hart som høy, lett nervøs og snartenkt CIA-medarbeider. 

Jude Law er en slags Bond-parodi, utstyrt med lettflytende humor, pent smil og sine sedvanlig vakre blå øyne. 
Best i gutteklassen er actionstjernen Jason Statham som overgår seg selv i en parodi på en arketypisk rå og hissig actiontype. 

Utgangspunktet for dette muntre plott er at superspionen Fine (Law) tilsynelatende blir drept, mens hans kontor-kontakt Cooper (McCarthy) ser det hele gjennom et hemmelig kamera. 
Skurken (den langbente Rose Byrne) skal hevnes, og etter en del innsigelser sende Cooper ut i felten som aktiv CIA-agent. 

Derfra og ut spares ikke på effekter som er velkjente fra spion-sjangeren, det være seg av fysisk eller verbal karakter; kasino-besøk, biljakter, forgiftninger, spektakulære drap. 

Poenget er at det er gjort med snert og finesse. 
Det er i utgangspunktet mye som lar seg parodiere i en slik sjanger, men her greier man å ta de velkjente triksene og skru det til en situasjon som både titt og ofte fremkaller gapskratt. 
I tillegg er det både spenning og underholdning i den elleville handlingen. 

Ok - det går i blant på tomgang i svingene her også, men lattermusklene får definitivt kjørt seg! 
